**Transpordiamet 28.07.2022 nr 4-5/1158**

info@transpordiamet.ee

**Laiksaare - Massiaru - Teaste kõrvalmaanteest**

Häädemeeste vallas Nepste ja Urissaare külades on Laiksaare- Massiaru- Teaste kõrvalmaantee (nr 19334) 0-8,457 km vahele koondunud 5 liivakarjääri, millele lisandub lähiajal veel kolm. Mäeeraldiste kogupindala ja kaevandatav maht on olemasolevates Nepste I- IV ja Urissaare II liivakarjäärides järgmine: 69,54 ha ja 1304,3 tuh m³. Peale Urissaare III, Nepste V ja Nepste VI liivakarjääri kaevandamisloa menetlust lisandub piirkonda veel 46,85 ha suurune mäeeraldis 1258 tuh m³ kaevandatava varuga. Nepste maardla on sealjuures olulisel kohal Rail Baltica ehitamisel. Nepste mäeeraldistelt hakkab väljavedu toimuma mööda Laiksaare- Massiaru- Teaste teed ja eeldatavasti kasutakse sama teed ka osaliselt Urissaare III liivakarjäärist materjali väljaveoks.

Laiksaare-Massiaru-Teaste tee 19330 Tõitoja-Häädemeeste tee ja 19335 Jaagupi-Urissaare tee vahelisele lõigule jääb 21 majapidamist ning üks ühiskondlik hoone (MTÜ Massiaru Jahiselts). Ühistranspordiliinidest sõidavad antud teelõigul Pärnumaa Ühistranspordikeskuse bussiliinid nr 72 ja 80 ja tööpäevadel Häädemeeste valla õpilasvedu teostav õpilasliin.

Tee seisund ei vasta juba praegu kohalike elanike ootustele ja liikumisvajadustele. MTÜ Nepste tegi 03.05.2021 Majandus- ja Kommunikatsiooniministeeriumile pöördumise seoses riigitee nr. 19344 Laiksaare-Massiaru-Teaste, kilomeetritel 0,00 kuni 8,457 tehtud kruusatee remondiga, milles soovisid, et leitaks võimalus koos kruusatee remondiga katta ühtlasi antud teelõik mustkattega. Sarnase palvega on Transpordiameti poole pöördunud ka MTÜ Massiaru Külade Ühenduse juhatus. **Häädemeeste Vallavalitsus peab äärmiselt oluliseks, et enne uute mäeeraldiste kasutuselevõttu on Laiksaare- Massiaru-Teaste tee viidud mustkatte alla tee algusest kuni Urissaare külani.** Lisaks kohalikele elanikele ja ühistranspordile on tee mustkate vajalik liiva- ja kruusaveokitele, sest muidu muutub tee kiiresti läbimatuks ja kannatab RB ehitus. Urissaare III liivakarjääri menetluse raames on MTÜ Nepste Keskkonnaametit teavitanud, et kohalikud elanikud on vastu uutele karjääridele tegevuseks vajalike lubade väljastamisele seni, kuni riigitee nr 19344 Laiksaare-Massiaru-Teaste kruusatee ei ole saanud tolmuvaba katet kilomeetritel 0,00 kuni 8,457. Keskkonnaamet on omalt poolt Urissaare III liivakarjääri keskkonnaloa menetluses Häädemeeste Vallavalitsust teavitanud, et väljaspool mäeeraldist mõjude leevendamiseks kaevandamiseks antava keskkonnaloaga kõrvaltingimusi ei määrata. Need küsimused tuleb lahendada Transpordiameti, kohaliku omavalitsuse ja arendaja (antud juhul keskkonnaloa taotleja, OÜ Grossi Puit) omavaheliste kokkulepetega.

Tee mustkatte alla viimise vajadusest on lisaks Keskkonnaametile teadlik ka hetkel menetluse olevate Nepste V ja Nepste VI liivakarjääri kaevandamisloa taotleja AS Trev-2 Grupp. Kuna menetlus Nepste V ja Nepste VI ja Urissaare III liivakarjääri keskkonnalubade väljastamise osas alles käib, siis leiame, et just praegu, enne uute karjääride töölehakkamist, on õige aeg Laiksaare- Massiaru- Teaste tee mustkatte alla viimiseks.

Lugupidamisega

*/allkirjastatud digitaalselt/*

Külliki Kiiver

vallavanem

Teadmiseks: Keskkonnaamet, info@keskkonnaamet.ee

Sirli Pedassaar-Annast

tel. 444 8884

keskkonnanõunik

sirli.pedassaar-annast@haademeeste.ee